b'\n_START_ARTICLE_\nPoimenovanje zdravil\n_START_PARAGRAPH_\nZdravila imajo pogosto ve\xc4\x8d imen. Ob odkritju dobi vsaka u\xc4\x8dinkovina svoje kemi\xc4\x8dno ime in njegovo skraj\xc5\xa1ano verzijo, ki se uporablja za la\xc5\xbeje sporazumevanje med raziskovalci. \xc4\x8ce Urad za zdravila ugotovi, da je u\xc4\x8dinkovina dovolj u\xc4\x8dinkovita in varna za uporabo pri ljudeh, izda dovoljenje za njeno uporabo v zdravljenju. Zdravilo dobi dodatni imeni: nelastni\xc5\xa1ko (generi\xc4\x8dno ali neza\xc5\xa1\xc4\x8diteno) ime in lastni\xc5\xa1ko (za\xc5\xa1\xc4\x8diteno) ime. Lastni\xc5\xa1ko ime da originalni proizvajalec, ki ima do njega tudi izklju\xc4\x8dno pravico, pod nelastni\xc5\xa1kim imenom pa ga ponudijo drugi proizvajalci, ko zdravilu pote\xc4\x8de patentna za\xc5\xa1\xc4\x8dita. Zdravniki, farmacevti, raziskovalci in drugi, ki pi\xc5\xa1ejo o novih zdravilnih u\xc4\x8dinkovinah, navajajo njihova neza\xc5\xa1\xc4\x8ditena imena, katera se nana\xc5\xa1ajo na spojino, ne pa na zdravilo dolo\xc4\x8denega proizvajalca._NEWLINE_Nelastni\xc5\xa1ka imena so obi\xc4\x8dajno bolj zapletena in si jih je te\xc5\xbeje zapomniti od lastni\xc5\xa1kih imen. Ve\xc4\x8dinoma povzemajo skraj\xc5\xa1ano verzijo imena zgradbe oziroma formule spojine. Najpomembnej\xc5\xa1a zna\xc4\x8dilnost vseh nelastni\xc5\xa1kih imen je njihova edinstvenost. Tudi lastni\xc5\xa1ka imena morajo biti edinstvena. Obi\xc4\x8dajno so zanimiva in si jih lahko zapomnimo. Ozna\xc4\x8dujejo dolo\xc4\x8deno zna\xc4\x8dilnost zdravila. Na primer Unipres zni\xc5\xbeuje krvni tlak, Glucobay zni\xc5\xbeuje raven glukoze v krvi. Po drugi strani pa je na primer Enap skraj\xc5\xa1ano ime za enalapril, nelastni\xc5\xa1ko ime u\xc4\x8dinkovine za zni\xc5\xbeevanje krvnega tlaka._NEWLINE_Pri sprejemanju lastni\xc5\xa1kega in nelastni\xc5\xa1kega imena morajo biti pristojni prepri\xc4\x8dani, da je ime novo in ga ne bo mogo\xc4\x8de zamenjati z imenom drugega zdravila. Imena, ki so si preve\xc4\x8d podobna, lahko povzro\xc4\x8dijo napake pri njihovemu predpisovanju.'